Oznámenie Komisie Európskemu parlamentu a Rade - Zjednodušená SPP pre Európu – Úspech pre všetkých /* KOM/2009/0128 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 18.3.2009 KOM(2009) 128 v konečnom znení OZNÁMENIE KOMISIE EURÓPSKEMU PARLAMENTU A RADE Zjednodušená SPP pre Európu – úspech pre všetkých OBSAH 1. Program Komisie v oblasti zjednodušovania SPP 3 2. Výsledky od roku 2005 3 3. Akčný plán na zjednodušenie spoločnej poľnohospodárskej politiky 7 4. Osobitné zameranie 9 5. Vyhliadky 11 6. Záver 13 OZNÁMENIE KOMISIE EURÓPSKEMU PARLAMENTU A RADE Zjednodušená SPP pre Európu – úspech pre všetkých PROGRAM KOMISIE V OBLASTI ZJEDNODUšOVANIA SPP Súčasná Komisia sa od začiatku svojho mandátu snažila o zjednodušenie spoločnej poľnohospodárskej politiky (SPP)[1]. Poľnohospodári a ďalšie hospodárske subjekty v odvetví poľnohospodárstva by mali byť oslobodení od byrokracie a požiadaviek, ktoré nie sú potrebné na dosiahnutie politických cieľov a zabezpečenie riadneho hospodárenia s peniazmi daňových poplatníkov. Zjednodušenie SPP je nevyhnutné z hľadiska zvyšovania konkurencieschopnosti nášho poľnohospodárstva, zachovanie a tvorbu pracovných miest a prispievanie k zdravému rozvoju našich vidieckych oblastí. Preto je zjednodušená SPP úspechom pre všetkých. Komisia predložila v roku 2005 oznámenie o zjednodušení a zlepšení právnej úpravy spoločnej poľnohospodárskej politiky. V tomto oznámení sa stanovil ambiciózny program podstatného zjednodušenia SPP. Tento program a jeho realizácia sú integrálnou súčasťou celkovej stratégie Komisie v oblasti lepšej právnej regulácie[2] a najmä priebežného programu na zjednodušenie a akčného plánu na zníženie administratívneho zaťaženia. Medzičasom sa v oblasti SPP zrealizovalo veľmi veľa projektov týkajúcich sa zjednodušenia. Teraz nadišiel čas bilancovať výsledky. V tomto oznámení sa kladie dôraz na činnosti, ktoré sa vykonali od roku 2005, a uvádzajú sa v ňom údaje o výslednom znížení administratívneho zaťaženia poľnohospodárov a administratív[3]. Osobitná pozornosť sa venuje priebežnému akčnému plánu na zjednodušenie, jednotnej spoločnej organizácii trhov, štúdii administratívnej záťaže poľnohospodárskych podnikov z roku 2007 a výsledkom procesu kontroly zdravotného stavu SPP. Oznámenie obsahuje na záver analýzu možností ďalších postupov zjednodušovania v budúcnosti. VÝSLEDKY OD ROKU 2005 V roku 2005 sa Európska komisia zaviazala, že vykoná súbor činností, ktoré možno kvalifikovať buď ako technické alebo politické zjednodušenia[4]. Technické zjednodušenie Vyčistenie poľnohospodárskych predpisov Určovanie a odstraňovanie obsoletných právnych aktov Rady a Komisie sa deje neustále ako napr. v odvetví mlieka[5]. Pri prijímaní nových právnych aktov sa zrušujú existujúce právne akty. Ďalšie akty, ktoré zostali v platnosti bez toho, aby plnili nejaký účel, boli zbavené účinnosti prostredníctvom vyhlásenia o ich obsoletnosti v roku 2006[6] a na začiatku tohto roka[7], ktoré sa celkovo vzťahuje na takmer 300 obsoletných aktov. V priebehu tohto roku bude prijatý návrh na zrušenie viacerých obsoletných aktov Rady. Nariadenie o jednotnej spoločnej organizácii trhov Rada prijala 22. októbra 2007 nariadenie (ES) č. 1234/2007[8] známe aj ako nariadenie o jednotnej spoločnej organizácii trhov. Toto nariadenie zoskupuje všetky odvetvové spoločné organizácie trhov a nahrádza 45 aktov Rady. Viac podrobností o jednotnej spoločnej organizácii trhov sa nachádza v odseku 4.1. Štátna pomoc V rokoch 2006 a 2007 Komisia zmenila a zracionalizovala svoju politiku v oblasti štátnej pomoci v odvetví poľnohospodárstva. Odhliadnuc od revidovaných usmernení o štátnej pomoci[9] a nariadenia o skupinovej výnimke v poľnohospodárstve[10] prijala Komisia nové nariadenie de minimis [11], ktorým sa zvyšuje prahová hodnota podpory de minimis , ktorú môže poskytnúť členský štát v odvetví poľnohospodárstva. Ak opatrenie spĺňa stanovené podmienky nariadenia de minimis , nepovažuje sa za štátnu pomoc, a preto nie je potrebné ho oznamovať. Tieto zmeny viedli k zníženiu počtu príslušných právnych nástrojov zo šiestich na tri. Administratívne náklady Komisia iniciovala v roku 2006 štúdiu s cieľom posúdiť administratívne zaťaženie poľnohospodárskych podnikov vyplývajúce z reformy SPP v roku 2003. Konečné výsledky štúdie boli uverejnené v novembri 2007. Viac podrobností o tejto štúdii sa nachádza v odseku 4.2. Výmena osvedčených postupov S cieľom výmeny názorov o zjednodušovaní a výmeny nápadov a skúseností boli zriadené viaceré platformy. Na začiatku bola zriadená skupina odborníkov z jednotlivých členských štátov v oblasti zjednodušovania. Táto skupina sa stretáva priemerne približne trikrát ročne. Viaceré členské štáty využili túto platformu na predstavenie vnútroštátnych iniciatív v oblasti zjednodušovania a na diskusiu o nich. Zainteresované strany a zástupcovia odvetvia poľnohospodárstva a priemyslu sa zúčastnili na viacerých stretnutiach poradnej skupiny pre zjednodušovanie. Konferencia o zjednodušení spoločnej poľnohospodárskej politiky v októbri 2006, ako aj seminár o zjednodušení v októbri 2007 ponúkli širokú platformu na diskusie a výmenu skúseností medzi všetkými stranami podieľajúcimi sa na realizácii SPP. Činnosti týkajúce sa politiky Reforma spoločnej organizácie trhu s cukrom Výsledkom reformy v odvetví cukru, ktorá bola formálne prijatá na začiatku roka 2006, bolo hmatateľné zjednodušenie systému. Táto reforma zlúčila rôzne druhy kvót do systému jednotnej kvóty, zahrnula rozpočet na pomoc v oblasti cukru do finančného krytia v rámci režimu jednotnej platby a nahradila intervenciu súkromným skladovaním. Režim jednotnej platby Režim jednotnej platby bol počas prvých rokov svojej existencie niekoľkokrát upravovaný, aby sa zjednodušilo jeho fungovanie a aby ho mohli poľnohospodári lepšie využívať. Dosiahlo sa to napr. začlenením krajinných prvkov, akými sú živé ploty a múry, do plochy oprávnenej na poskytnutie priamej podpory a niekoľkými zmenami po prijatí správy o krížovom plnení[12]. Odvetvie ovocia a zeleniny a odvetvie vinohradníctva a vinárstva Reformy v odvetví ovocia a zeleniny a odvetví vinohradníctva a vinárstva zjednodušili predpisy. Predovšetkým skutočnosť, že tieto odvetvia sú v súčasnosti zahrnuté do režimu jednotnej platby, vedie k homogénnejšiemu systému priamej podpory príjmov. Zahrnutie odvetvia ovocia a zeleniny do režimu jednotnej platby by mohlo viesť k zníženiu administratívneho zaťaženia poľnohospodárskych podnikov v hodnote 2,2 mil. EUR. Okrem toho tieto reformy umožnili zvýšiť flexibilitu pri realizácii politiky prostredníctvom využívania plánovania riadeného buď organizáciami výrobcov v odvetví ovocia a zeleniny, alebo členskými štátmi v odvetví vinohradníctva a vinárstva . Posúdenie vplyvu a hodnotenie V posledných rokoch sa nástroj posudzovania vplyvu stal nenahraditeľným nástrojom na prípravu významných reforiem v odvetví poľnohospodárstva a zahŕňa podstatnú účasť zainteresovaných strán v počiatočnej fáze. Nástroj posudzovania vplyvu umožňuje posúdenie administratívnych nákladov ex ante, v rámci ktorého sa odhalia a posúdia problémy, navrhnú riešenia a porovná sa ich vplyv. Týmto sa stáva legislatívny proces transparentnejším. Proces posudzovania vplyvu zvyšuje aj kvalitu návrhu a kvalitu diskusie o ňom. Od roku 2005 bolo uskutočnených 8 posúdení vplyvu týkajúcich sa všetkých závažných reforiem SPP ako napr. reformy odvetvia vinohradníctva a vinárstva, odvetvia ovocia a zeleniny a kontroly zdravotného stavu[13]. Procesy Konzultácie so zainteresovanými stranami, analýza, akčný plán Podnety od orgánov členských štátov a zainteresovaných strán, ktoré možno označiť ako technické zjednodušenie, sa stali súčasťou novovytvoreného priebežného akčného plánu na zjednodušenie. Tento akčný plán umožňuje plánovať a monitorovať činnosti týkajúce sa zjednodušovania v oblasti SPP a v súčasnosti obsahuje približne 50 projektov. Od roku 2005 bolo doručených viac ako 200 návrhov na zjednodušenie SPP. Konferencia Komisia usporiadala 3. a 4. októbra 2006 medzinárodnú konferenciu o zjednodušení spoločnej poľnohospodárskej politiky. Zúčastnili sa na nej zástupcovia rôznych oblastí a záujmov, poľnohospodári, hospodárske subjekty, zástupcovia spracovateľského priemyslu, akademici a zástupcovia orgánov členských štátov, prispeli k diskusii o zjednodušovaní a ukázali tak, že existuje politická vôľa zjednodušiť SPP a že na dosiahnutie úspechu tohto procesu je potrebná účasť všetkých. Konkrétny projekt, ktorý je výsledkom konferencie a ktorého sa ujala Komisia, sa týkal používania vývozných osvedčení. Bližšie podrobnosti sa nachádzajú v kapitole 3. Interné školenia Aj pre právne akty platí, že prevencia je lepšia ako liečba. Interné školenia v oblasti navrhovania právnych predpisov sa organizovali a budú sa aj naďalej organizovať pre zamestnancov, ktorí majú na starosti vypracovanie legislatívnych návrhov. Cieľom školení je zabezpečiť jasné a jednoduché znenie textov od začiatku legislatívneho procesu. Systémy informačných technológií Informačné technológie sú dôležitým prvkom zjednodušovania a znižovania administratívneho zaťaženia. V tejto súvislosti sa dosiahol výrazný pokrok. V záverečnom štádiu vývoja sa nachádza systém na uľahčenie elektronickej výmeny informácií medzi útvarmi Komisie a členskými štátmi ISAMM (informačný systém riadenia a monitorovania poľnohospodárskych trhov). V súčasnosti sa realizuje pilotný projekt a prvý modul tohto systému by mal byť plne funkčný v lete 2009. AKčNÝ PLÁN NA ZJEDNODUšENIE SPOLOčNEJ POľNOHOSPODÁRSKEJ POLITIKY Prvá verzia „priebežného“ akčného plánu na zjednodušenie bola predložená na konferencii v roku 2006. Zahŕňala 20 projektov technického zjednodušovania SPP. Do januára 2009[14] plán obsahoval približne 50 projektov, z ktorých 43 sa zrealizovalo. Projekty, ktoré sa stali súčasťou akčného plánu, sa zakladali na návrhoch členských štátov, zainteresovaných strán, poľnohospodárskych organizácií, spracovateľov a na nápadoch, s ktorými prišli útvary Komisie. Nasledujúce projekty si zasluhujú podrobnejšie vysvetlenie, lebo sú dobrým príkladom pozitívneho vplyvu zjednodušenia na hospodárske subjekty a/alebo poľnohospodárov. Povolenia na vývoz hovädzieho mäsa Komisia prijala v roku 2007 osobitné opatrenie na zjednodušenie v odvetví hovädzieho a teľacieho mäsa. Na každý vývoz v tomto odvetví, či už s vývoznými náhradami alebo bez nich, sa poskytovalo povolenie. Hoci je nevyhnutné, aby sa pokračovalo v monitorovaní obchodovania s produktmi vyvezenými s náhradou, monitorovanie vývozov tovaru, s ktorým sa obchoduje bez náhrad, sa už nejaví ako potrebné. Komisia preto zrušila povinnosť predkladať pri takýchto vývozoch vývozné licencie. Toto opatrenie je prínosom pre vyvážajúce spoločnosti a vnútroštátne orgány, lebo to znamená menej papierovania a administratívnej a kontrolnej činnosti. Na ilustráciu, týmto opatrením sa znižujú náklady pri vývoze hovädzieho mäsa v priemere o približne 16 EUR na tonu. Okrem toho sa ním odstraňuje byrokracia a zlepšuje podnikateľské prostredie. Označovanie vajec Európska komisia prijala v roku 2007 nový súbor podrobných predpisov týkajúcich sa obchodných noriem pre vajcia, a najmä ich označovania. Týmito predpismi sa vytvorilo moderné transparentné právne prostredie bez zníženia informovanosti a ochrany spotrebiteľov. Už napríklad nie je potrebné triediť vajcia, ktoré sa používajú priamo v priemysle. Nové predpisy umožňujú zber, triedenie, označovanie a balenie vajec do 10 dní po ich znesení namiesto ich zberu každé tri pracovné dni. Prispieva to k tomu, aby sa priemysel mohol lepšie organizovať, čo je mimoriadne užitočné v rušných obdobiach roka. Novou flexibilitou sa znižujú náklady producentov a nadväzujúcich odvetví, ako aj náklady členských štátov na kontrolu. Pravidlo 10 mesiacov V článku 44 ods. 3 nariadenia Rady (ES) č. 1782/2003 sa uvádzalo, že pozemky, ktoré uviedol poľnohospodár ako oprávnené na priame platby, musí mať poľnohospodár k dispozícii aspoň desať mesiacov. Toto ustanovenie bolo zrušené a desaťmesačné obdobie bolo nahradené jedným dátumom, ktorý môžu určiť členské štáty. To znamená, že poľnohospodári už nemusia mať k dispozícii pozemky 10 mesiacov, aby dostali podporu. Zvýši sa tak ich flexibilita riadenia poľnohospodárskych podnikov a reagovania na vývoj trhu. Zrušením pravidla 10 mesiacov sa pravdepodobne zníži administratívne zaťaženie poľnohospodárskych podnikov približne o 19 mil. EUR. Dovozné a vývozné povolenia Komisia zrušila v júni 2008 veľkú väčšinu povinností týkajúcich sa povolení v odvetví poľnohospodárstva. V oblasti dovozov bol počet požiadaviek na povolenia znížený z 500 na 65 a v oblasti vývozov ich zostalo len 43[15]. Okrem toho sa zjednodušil právny rámec pre zostávajúce požiadavky na povolenia a v súčasnosti ho tvorí iba jedno nariadenie (s výnimkou vývozných náhrad a colných kvót). Toto nariadenie sa vzťahuje na všetky aspekty povolení, sú v ňom jasne vymedzené všetky produkty, na ktoré treba povolenie, a stanovujú sa v ňom predpisy týkajúce sa obdobia platnosti povolenia, ako aj výšky záruk. Výhody pre hospodárske subjekty (dovozcov a vývozcov): - úspora administratívnych nákladov na papierovanie súvisiace s dovozom a vývozom; - žiadne nové náklady na skladanie (a opätovné nadobudnutie) záruk za povolenia. Pre vnútroštátne správy sú úspory zjavné, keďže treba menej administratívnej práce a kontroly. Týmto opatrením sa pravdepodobne zníži celkové zaťaženie súvisiace s povoleniami pre hospodárske subjekty približne o 7,4 mil. EUR. Obchodné normy pre ovocie a zeleninu Ako súčasť reformy odvetvia ovocia a zeleniny Komisia napriek odporu viacerých členských štátov znížila počet osobitných obchodných noriem z 36 na 10 (jablká, citrusové plody, kivi, hlávkový šalát a čakanka, broskyne a nektárinky, hrušky, jahody, paprika, stolové hrozno a rajčiny), zracionalizovala súvisiace kontroly a stanovila všeobecnú obchodnú normu týkajúcu sa väčšiny ovocia a zeleniny. 26 zrušených noriem predstavuje 25 % obchodu s čerstvým ovocím a zeleninou. V dôsledku tohto opatrenia už hospodárskym subjektom nevznikajú náklady na dodržiavanie predpisov okrem zabezpečovania toho, aby ich produkty boli zdravotne neškodnej, vyhovujúcej a bežnej obchodovateľnej kvality, a vnútroštátne orgány už nemusia vykonávať kontrolu dodržiavania týchto 26 osobitných noriem. Krížové plnenie Aj keď zo štúdie administratívneho zaťaženia poľnohospodárskych podnikov vyplýva, že administratívne náklady, ktoré vznikajú v dôsledku krížového plnenia, sú relatívne nízke, t. j. medzi 0,3 % a 4,3 % celkového zaťaženia, aj napriek tomu považujú poľnohospodári krížové plnenie za iritujúce. Na obmedzenie nepríjemnej situácie a na zjednodušenie systému Komisia povolila oznamovať kontroly na mieste vopred. Okrem toho už poľnohospodári nemusia čeliť znižovaniu svojich platieb, ak je ich porušenie predpisov málo závažné alebo zníženie by bolo nižšie ako limit de minimis vo výške 100 EUR. Tieto zlepšenia umožňujú poľnohospodárom lepšie plánovať ich činnosť, vyžadujú si menej papierovania v prípade nápravy menej závažných porušení predpisov a odstraňujú hrozbu sankcií za triviálne priestupky. Opatrenie tiež zjednodušuje úlohy vnútroštátnych administratív. Ohlasovanie kontrol na mieste vopred môže viesť k zníženiu administratívneho zaťaženia poľnohospodárskych podnikov až o 5,7 mil. EUR. OSOBITNÉ ZAMERANIE V ďalšom oddiele sú podrobnejšie opísané tri činnosti na zjednodušenie SPP kľúčového významu. Tieto projekty sa vzťahujú na legislatívne zjednodušenie, administratívne zaťaženia a zjednodušenie politiky a majú medziodvetvový vplyv: jednotná spoločná organizácia trhov, štúdia o administratívnom zaťažení a kontrola zdravotného stavu. Jednotná spoločná organizácia trhov Dôležitým úspechom v rámci legislatívneho zjednodušovania SPP bolo prijatie nariadenia Rady v roku 2007 o vytvorení spoločnej organizácie poľnohospodárskych trhov8 všeobecne nazývané nariadenie o jednotnej spoločnej organizácii trhov. Účelom jednotnej spoločnej organizácie trhov nebola vzhľadom na jej technický charakter zmena základnej politiky, ale harmonizácia ustanovení, pričom sa v predpisoch o SPP dá ľahšie orientovať, zúžil sa ich rozsah, sú prístupnejšie a menej zaťažujúce pri ich uplatňovaní. Nové nariadenie zoskupuje do jedného nariadenia a nahrádza všetkých 21 jednotlivých spoločných organizácií trhov prostredníctvom iba jedného nariadenia, pričom sa znížil počet článkov z približne 920 na približne 230 a zrušilo spolu 78 aktov Rady[16]. Na makroúrovni sa prijatím jednotnej spoločnej organizácie trhov podstatne znížil počet aktov upravujúcich oblasť SPP, na ktorú sa v súčasnosti vzťahujú iba 4 právne akty, a to nariadenie o priamych platbách, jednotnej spoločnej organizácii trhov, rozvoji vidieka a financovaní SPP. Napokon jednotná spoločná organizácia trhov uľahčuje ďalšie zjednodušovanie a znižovanie administratívneho zaťaženia na úrovni vykonávacích ustanovení Komisie. Štúdia o administratívnom zaťažení V súvislosti s akčným programom na zníženie administratívneho zaťaženia bola na konci roka 2007 uverejnená štúdia hodnotiaca administratívne zaťaženie poľnohospodárskych podnikov v dôsledku SPP[17]. Táto štúdia realizovaná v Dánsku, Nemecku, Francúzsku, Írsku a Taliansku posudzuje administratívne náklady súvisiace s režimom jednotnej platby v roku 2006 a obsahuje perspektívy budúceho vývoja. Štúdia odhaľuje viaceré faktory, ktoré majú vplyv na administratívne zaťaženie poľnohospodárskych podnikov. Prvým faktorom je transpozícia nariadenia v oblasti SPP týkajúceho sa priamych platieb zo strany členských štátov. Vzťahuje sa to napr. na ich výber vzhľadom na model režimu jednotnej platby (historický, regionálny, hybridný), ako aj na rozhodnutie, či vykonajú úplné oddelenie platieb, alebo zachovajú určité prvky spojené. Ďalšími faktormi sú spôsob podávania žiadostí a systém prevodu nárokov. Členské štáty by mohli na základe návrhov predložených v súvislosti s akčným programom na zníženie administratívneho zaťaženia, napr. prostredníctvom použitia informačných technológií vo všetkých členských štátoch, dosiahnuť ďalšie zníženie administratívneho zaťaženia poľnohospodárskych podnikov o viac ako 400 mil. EUR. Ďalšie aspekty, ktoré majú vplyv na úroveň administratívneho zaťaženia, sú národná kultúra podnikania, napr. používanie externých poradcov, a štrukturálne rozdiely, napr. veľkosť poľnohospodárskych podnikov a rozdiely vo výrobe. Z výsledkov štúdie vyplýva, že administratívne zaťaženie poľnohospodárskych podnikov sa podstatne zníži. Jedným z faktorov je vplyv krivky učenia a zánik administratívnych nákladov súvisiacich so začiatkom fungovania režimu jednotnej platby[18]. Ďalším významným dôvodom sú zmeny, o ktorých sa rozhodlo v rámci kontroly zdravotného stavu. Kontrola zdravotného stavu Zjednodušenie bolo jedným z hlavných stimulov predkladania návrhov Komisie v oblasti kontroly zdravotného stavu[19]. Kontrola zdravotného stavu zjednodušuje ustanovenia týkajúce sa režimu jednotnej platby a tak sa reforma SPP z roku 2003 stáva účinnejšou. Jeden z hlavných prvkov zjednodušenia v rámci kontroly zdravotného stavu pozostáva z ďalšieho oddeľovania platieb a zrušenia viacerých režimov, napr. platieb za energetické plodiny a tvrdú pšenicu, ako aj regulácie odbytu smotany, masla a koncentrovaného masla. Ako vyplýva zo štúdie administratívneho zaťaženia[20], režimy viazanej podpory zapríčiňujú dodatočné administratívne zaťaženie poľnohospodárov. Ďalšie oddelenie preto automaticky povedie k zníženiu tohto zaťaženia. Kontrola zdravotného stavu tiež zjednodušila predpisy týkajúce sa oslobodenej sumy pri modulácii, ako aj ustanovenia týkajúce sa fungovania štátnych rezerv a nárokov na platby, ktoré pochádzajú z tejto rezervy. Okrem toho sa zrušili predpisy týkajúce sa vyňatia pôdy z produkcie a zjednodušili sa podmienky vzťahujúce sa na platobné nároky. Kontrola zdravotného stavu pravdepodobne povedie k zníženiu administratívneho zaťaženia poľnohospodárskych podnikov v hodnote približne 135 mil. EUR v dôsledku zrušenia osobitných režimov pre energetické plodiny, platbu na plochu pre plodiny, tvrdú pšenicu, orechy a zemiaky na výrobu škrobu. Navyše zrušenie vyňatia pôdy z produkcie bude mať podľa odhadov za následok zníženie administratívneho zaťaženia poľnohospodárskych podnikov o 146 mil. EUR. VYHLIADKY Pokrok dosiahnutý za posledné roky v žiadnom prípade nepovedie k zastaveniu činnosti v oblasti zjednodušovania v odvetví poľnohospodárstva. Zjednodušenie a zníženie zbytočného administratívneho zaťaženia sú trvalými úlohami, ktoré sa nevykonajú samé. Na udržanie trendu a na vytvorenie prostredia s priaznivými podmienkami na ďalšie zjednodušovanie SPP sú na nadchádzajúce roky naplánované nasledujúce prvky a projekty. Spoločný dátum začiatku Začiatok uplatňovania legislatívnych zmien v SPP je spravidla v stanovených termínoch, napr. začiatok hospodárskeho roka. Aby sa ďalej uľahčilo ľahšie monitorovanie politiky a politických zmien, ako aj ich predvídanie, bude sa ďalej preskúmavať prípadné zavedenie spoločných dátumov začiatku[21] legislatívnych zmien v oblasti SPP. Krížové plnenie V súčasnosti sú pravidlá krížového plnenia stanovené v rôznych právnych aktoch. Myšlienka vypracovať návrh iba jedného právneho aktu o krížovom plnení prostredníctvom harmonizácie v súčasnosti platných predpisov sa bude ďalej posudzovať. Oznámenia Komisia sa bude snažiť zjednodušiť a harmonizovať právny rámec oznamovania a uchovávania informácií a dokumentov v súvislosti so spoločným riadením SPP. Nový rámec by sa prípadne mohol vzťahovať na všetky oznámenia v rámci SPP, okrem oznámení obsahujúcich finančné údaje, a prostredníctvom informačných technológií na všetky existujúce systémy v tejto oblasti. Tieto systémy by mohla riadiť Európska komisia alebo príslušné orgány členských štátov. Nový právny rámec by mohol okrem toho obsahovať ustanovenie o prístupe všetkých príslušných orgánov a verejnosti k získaným informáciám. „Žatie skúseností“ Od roku 2010 sa vytvorí program odborného vzdelávania úradníkov z Generálneho riaditeľstva pre poľnohospodárstvo a rozvoj vidieka, ktorý zahŕňa účasť v poľnohospodárskych podnikoch. Účelom tohto programu je lepšie pochopiť praktickú stránku veci a výzvy, ktorým toto odvetvie čelí. Viac pochopenia môže viesť k realizácii politík, ktoré sú ešte lepšie prispôsobené realite, v ktorej sa poľnohospodári nachádzajú. Presné podrobnosti týkajúce sa tohto programu sú predmetom úvah. Politika zabezpečovania kvality Zelená kniha o kvalite poľnohospodárskych výrobkov bola uverejnená 15. októbra 2008. Táto zelená kniha iniciovala rozsiahle verejné konzultácie o politike zabezpečovania kvality a venuje sa otázke zjednodušovania a znižovania administratívneho zaťaženia, najmä pokiaľ ide o obchodné normy, režimy certifikácie a systémy v oblasti zemepisného označovania. V máji 2009 vydá Komisia po skončení verejných konzultácií oznámenie. Niektoré možnosti, ktoré bude toto oznámenie obsahovať, by mohli mať významný vplyv z hľadiska zjednodušovania a znižovania administratívneho zaťaženia. Pokračovanie v realizácii akčného plánu Akčný plán sa bude realizovať aj naďalej a budú sa pridávať a realizovať nové projekty. Jeden z týchto nových projektov sa týka odvetvia chmeľu. Pestovatelia chmeľu sú v súčasnosti povinní zaregistrovať pestovateľské zmluvy. Táto registrácia umožňuje získať nevyhnutné trhové informácie a poskytuje určitú úroveň transparentnosti na trhu. Táto činnosť zároveň zaťažuje pestovateľov a administratívy. Aby sa znížilo toto administratívne zaťaženie, budú vyhodnotené alternatívne možnosti získavania trhových informácií v odvetví chmeľu. V závislosti od výsledkov tohto hodnotenia budú predložené príslušné návrhy. Pravidelná revízia Komisia preskúma možnosť pravidelnejších revízií právnych predpisov, pričom by sa mohli revidovať právne akty, ktoré boli prijaté v určitom období. Mohlo by to zahŕňať analýzu toho, či sa majú existujúce ustanovenia zachovať, a ak sa majú, potom v akej forme. Tak by bol nový právny akt aktuálny a v súlade s najnovšími zásadami navrhovania právnych predpisov. Používanie jazyka a prístupnosť právnych textov Jazyk použitý v právnych aktoch by mohol obmedziť ich prístupnosť pre bežného používateľa. Komisia bude prostredníctvom posúdenia používania jazyka a možnosti poskytovať školenia v oblasti písomného prejavu pokračovať v zlepšovaní čitateľnosti právnych aktov. Pokračovanie vo výmene osvedčených postupov Komisia bude aj naďalej organizovať stretnutia s členskými štátmi a zainteresovanými stranami, ktorých cieľom je diskusia o činnostiach v oblasti zjednodušovania SPP a ich rozvoj. V tejto súvislosti sa môžu preskúmať možnosti ďalšieho zjednodušenia krížového plnenia. ZÁVER Z výsledkov procesu zjednodušovania vyplýva, že úsilie Komisie o posun smerom k jednoduchšej SPP bolo mimoriadne úspešné. Jeho aktívne pokračovanie v budúcnosti je jasným signálom odhodlania Komisie ďalej zjednodušovať. Na základe prvých výsledkov merania[22] sa dá reálne očakávať splnenie cieľa 25 % zníženia administratívneho zaťaženia do roku 2012. Je to o to pôsobivejšie, že SPP existuje v dynamickom politickom prostredí s rôznymi a často protikladnými finančnými a politickými záujmami na pozadí širokého spektra kultúr a štruktúr v oblasti poľnohospodárstva. Okrem toho, keďže SPP sa týka prideľovanie finančných prostriedkov, SPP podlieha nevyhnutne prísnym pravidlám riadenia a kontroly s cieľom chrániť integritu rozpočtu EÚ, t. j. peniaze daňových poplatníkov. Zjednodušením SPP sa vytvárajú obchodné podmienky, na základe ktorých sú poľnohospodári a ďalšie hospodárske subjekty menej zaťažené administratívnymi nákladmi a nákladmi na dodržiavanie predpisov a spoločenstvo európskych poľnohospodárov sa tak stáva konkurencieschopnejším. Poľnohospodári sú tak lepšie schopní čeliť svojim výzvam a uspokojovať dopyt zákazníkov. V globále z toho majú úžitok všetci občania EÚ. Poľnohospodári a hospodárske subjekty v odvetví poľnohospodárstva však nevnímajú komplikovanosť svojho podnikateľského prostredia len na základe predpisov o SPP, ale aj na pozadí všetkých právnych parametrov, ktorým podliehajú. Komisia preto považuje zjednodušovanie a znižovanie zbytočného administratívneho zaťaženia za komplexné ciele, ktoré treba sledovať vo všetkých oblastiach politiky s významom pre odvetvie poľnohospodárstva a na všetkých úrovniach zahŕňajúcich členské štáty a regióny. Všetci účastníci tohto procesu by mali v budúcnosti venovať tomuto aspektu osobitnú pozornosť. [1] KOM(2005) 509, 19.10.2005. [2] Tretie strategické hodnotenie programu Lepšia právna regulácia v Európskej únii KOM(2009) 15, 28.1.2009. [3] Spravidla sú údaje použité v tomto oznámení predbežným výsledkom meraní, ako aj odporúčaní predložených v rámci akčného plánu na zníženie administratívneho zaťaženia. Podľa štandardného modelu nákladov, ktorý sa pritom použil, sa administratívne zaťaženie stanovuje na základe nákladov na dodržiavanie povinností týkajúcich sa informovania vyplývajúcich z právnych predpisov EÚ, ako aj zo súvisiacich vnútroštátnych transpozičných alebo vykonávacích opatrení. [4] technické zjednodušenie (t. j. v rámci ustáleného politického rámca) zahŕňa revíziu právneho rámca, správne postupy a riadiace mechanizmy na dosiahnutie racionalizácie a väčšieho zefektívnenia nákladov a na účinnejšie plnenie existujúcich politických cieľov bez zmien v základných politikách; politické zjednodušenie znižuje zložitosť prostredníctvom zdokonaľovania politických nástrojov v oblasti podpory pre poľnohospodárov a rozvoja vidieka; možno ho opísať ako „rozvoj politiky zahŕňajúci zjednodušenie“. [5] Nariadenie Komisie (ES) č. 1081/2008 (Ú. v. EÚ L 296, 5.11.2008, s. 4). [6] Ú. v. EÚ C 148, 24.6.2006. [7] Ú. v. EÚ C 30, 6.2.2009. [8] Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (Ú. v. EÚ L 299, 16.11.2007, s. 1). [9] Ú. v. EÚ C 319, 27.12.2006, s. 1. [10] Nariadenie Komisie (ES) č. 1857/2006 z 15. decembra 2006 o uplatňovaní článkov 87 a 88 zmluvy na štátnu pomoc pre malé a stredné podniky (MSP) pôsobiace v poľnohospodárskej výrobe, ktorým sa mení a dopĺňa nariadenie (ES) č. 70/2001 (Ú. v. EÚ L 358, 16.12.2006, s. 3). [11] Nariadenie Komisie (ES) č. 1535/2007 z 20. decembra 2007 o uplatňovaní článkov 87 a 88 Zmluvy o ES na pomoc de minimis v sektore poľnohospodárskej výroby (Ú. v. EÚ L 337, 21.12.2007, s. 35). [12] KOM(2007) 147, 29.3.2007. [13] Dodatočné informácie o posudzovaní vplyvu: http://ec.europa.eu/governance/impact/index_en.htm. [14] Ďalšie informácie: http://ec.europa.eu/agriculture/index_en.htm. [15] Nariadenie Komisie (ES) č. 514/2008 z 9. júna 2008, ktorým sa menia a dopĺňajú nariadenie (ES) č. 376/2008, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky (Ú. v. EÚ L 150, 10.6.2008, s. 7). [16] Po začlenení ustanovení o ovocí a zelenine prostredníctvom nariadenia Rady (ES) č. 361/2008 (Ú. v. EÚ L 121, 7.5.2008, s. 1). [17] http://ec.europa.eu/agriculture/analysis/external/burden/index_en.htm. [18] Pozitívna krivka učenia a zánik počiatočných nákladov znížia administratívne zaťaženie poľnohospodárskych podnikov o vyše 900 mil. EUR. [19] KOM(2008) 306 v konečnom znení, 20.5. 2008. [20] Pozri odsek 4.2. [21] Pozri aj KOM(2009) 15 [22] Z dostupných odhadov vyplýva, že zaťaženie v oblasti priamych platieb sa zníži o najmenej 1 400 mil. EUR.